VYKONÁVACIE NARIADENIE KOMISIE (EÚ) 2022/1404

zo 16. augusta 2022,

ktorým sa mení vykonávacie nariadenie (EÚ) 2018/2019, pokiaľ ide o určité rastliny určené na výsadbu a patriace k rodu Lonicera L. pochádzajúce z Turecka a určité rastliny určené na výsadbu a patriace k druhu Malus domestica pochádzajúce z Moldavska

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 42 ods. 4 prvý pododsek,

keďže:

(1) Vykonávacím nariadením Komisie (EÚ) 2018/2019 (2) sa na základe predbežného vyhodnotenia rizika stanovuje zoznam vysokorizikových rastlín, rastlinných produktov a iných predmetov.

(2) Vykonávacím nariadením Komisie (EÚ) 2018/2018 (3) sa stanovujú osobitné pravidlá týkajúce sa postupu, ktorý sa má v prípade vysokorizikových rastlín, rastlinných produktov a iných predmetov dodržiavať pri vyhodnocovaní rizika podľa článku 42 ods. 4 nariadenia (EÚ) 2016/2031.

(3) Na základe predbežného vyhodnotenia bolo do zoznamu uvedeného v prílohe k vykonávaciemu nariadeniu (EÚ) 2018/2019 zaradených ako vysokorizikových 34 rodov a jeden druh rastlín určených na výsadbu a pochádzajúcich z tretích krajín. Sú medzi nimi aj rody Lonicera L. a Malus Mill.

(4) Turecko predložilo 27. novembra 2019 Komisii žiadosť o vývoz dvoj- až štvorročných zakorenených rastlín v nádobách, určených na výsadbu a patriacich k druhom Lonicera x bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera japonica, Lonicera ligustrina, Lonicera sempervirens a Lonicera tatarica (ďalej len „špecifikované druhy rodu Lonicera“), do Únie. Táto žiadosť bola doložená príslušnou technickou dokumentáciou.

(5) Európsky úrad pre bezpečnosť potravín (ďalej len „úrad“) prijal 25. novembra 2021 vedecké stanovisko týkajúce sa vyhodnotenia rizika komodity, pokiaľ ide o rastliny v nádobách určené na výsadbu a patriace k špecifikovaným druhom rodu Lonicera z Turecka (4). Uvedené vedecké stanovisko sa vzťahuje na vyhodnotenie rizika rastlín v nádobách určených na výsadbu a patriacich k špecifikovaným druhom rodu Lonicera, ktoré majú najviac štyri roky. Úrad identifikoval škodce Lopholeucaspis japonica, Meloidogyne chitwoodi a Bemisia tabaci (európske populácie) ako škodce relevantné pre uvedené rastliny určené na výsadbu, vyhodnotil opatrenia na zmiernenie rizika opísané v dokumentácii týkajúcej sa uvedených škodcov a odhadol pravdepodobnosť stavu bez výskytu uvedených škodcov. Lopholeucaspis japonica a Meloidogyne chitwoodi sa uvádzajú ako karanténne škodce Únie v prílohe II k vykonávaciemu nariadeniu Komisie (EÚ) 2019/2072 (5), zatiaľ čo Bemisia tabaci (európske populácie) je karanténny škodca chránenej zóny v súlade s prílohou III k uvedenému vykonávaciemu nariadeniu.

(6) Moldavsko predložilo 4. marca 2020 Komisii žiadosť o vývoz jedno- až trojročných dormantných vrúbľovancov s obnaženými koreňmi bez listov určených na výsadbu patriacich k druhu Malus domestica do Únie. Táto žiadosť bola doložená príslušnou technickou dokumentáciou.

(7) Úrad prijal 22. februára 2022 vedecké stanovisko k vyhodnoteniu rizika komodity, pokiaľ ide o vrúbľovance určené na výsadbu patriace k druhu Malus domestica z Moldavska (6). Úrad identifikoval škodcu Xiphinema rivesi (populácie mimo EÚ) ako škodcu relevantného pre uvedené rastliny určené na výsadbu, vyhodnotil opatrenia na zmiernenie rizika opísané v dokumentácii týkajúcej sa uvedeného škodcu a odhadol pravdepodobnosť stavu bez výskytu uvedeného škodcu. Xiphinema rivesi (populácie mimo EÚ) je karanténny škodca Únie v súlade s prílohou II k vykonávaciemu nariadeniu (EÚ) 2019/2072.

(8) Na základe uvedených stanovísk sa rastlinolekárske riziko vyplývajúce z uvedenia najviac štvorročných zakorenených rastlín v rastovom médiu určených na výsadbu a patriacich k druhom Lonicera x bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera ligustrina, Lonicera sempervirens a Lonicera tatarica pochádzajúcich z Turecka a najviac trojročných dormantných vrúbľovancov s obnaženými koreňmi bez listov určených na výsadbu a patriacich k druhu Malus domestica pochádzajúcich z Moldavska do Únie považuje za prijateľné za predpokladu, že sú splnené príslušné osobitné dovozné požiadavky stanovené v prílohe VII k vykonávaciemu nariadeniu (EÚ) 2019/2072.

(9) V dôsledku toho by sa uvedené rastliny určené na výsadbu už nemali považovať za vysokorizikové rastliny a mali by sa vypustiť zo zoznamu vysokorizikových rastlín, rastlinných produktov a iných predmetov v prílohe k vykonávaciemu nariadeniu (EÚ) 2018/2019.

(10) Vykonávacie nariadenie (EÚ) 2018/2019 by sa preto malo zodpovedajúcim spôsobom zmeniť.

(11) Vzhľadom na invazívny charakter škodcu Lonicera japonica je potrebné ďalšie vyhodnotenie rizika s cieľom určiť jeho vplyv na biodiverzitu v Únii. Dovoz rastlín určených na výsadbu a patriacich k druhu Lonicera japonica do Únie zo všetkých tretích krajín by preto mal zostať zakázaný až do vykonania uvedeného vyhodnotenia rizika.

(12) S cieľom splniť povinnosti Únie vyplývajúce z Dohody Svetovej obchodnej organizácie o uplatňovaní sanitárnych a fytosanitárnych opatrení (7) by sa mal v čo najkratšom čase obnoviť dovoz rastlín špecifikovaných druhov rodu Lonicera L. okrem druhu Lonicera japonica pochádzajúcich z Turecka a najviac trojročných dormantných vrúbľovancov s obnaženými koreňmi bez listov určených na výsadbu a patriacich k druhu Malus domestica pochádzajúcich z Moldavska. Toto nariadenie by preto malo nadobudnúť účinnosť tretím dňom po jeho uverejnení.

(13) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Príloha k vykonávaciemu nariadeniu (EÚ) 2018/2019 sa mení v súlade s prílohou k tomuto nariadeniu.

Článok 2 Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 16. augusta 2022 Za Komisiu predsedníčka Ursula VON DER LEYEN

(1) Ú. v. EÚ L 317, 23.11.2016, s. 4.

(2) Vykonávacie nariadenie Komisie (EÚ) 2018/2019 z 18. decembra 2018, ktorým sa stanovuje predbežný zoznam vysokorizikových rastlín, rastlinných produktov alebo iných predmetov v zmysle článku 42 nariadenia (EÚ) 2016/2031 a zoznam rastlín, v prípade ktorých sa nevyžadujú rastlinolekárske osvedčenia na vstup do Únie v zmysle článku 73 uvedeného nariadenia (Ú. v. EÚ L 323, 19.12.2018, s. 10).

(3) Vykonávacie nariadenie Komisie (EÚ) 2018/2018 z 18. decembra 2018, ktorým sa stanovujú osobitné pravidlá týkajúce sa postupu, ktorý sa má dodržiavať na účely vyhodnotenia rizika vysokorizikových rastlín, rastlinných produktov a iných predmetov v zmysle článku 42 ods. 1 nariadenia Európskeho parlamentu a Rady (EÚ) 2016/2031 (Ú. v. EÚ L 323, 19.12.2018, s. 7).

(4) EFSA PLH Panel (Pracovná skupina EFSA pre zdravie rastlín), 2022. Scientific report on the commodity risk assessment of specified species of Lonicera potted plants from Turkey. (Vedecká správa o vyhodnotení rizika komodity, pokiaľ ide o rastliny v nádobách patriace k špecifikovaným druhom rodu Lonicera z Turecka.) Vestník EFSA (EFSA Journal) 2022;20(1):7014, 56 s https://doi.org/10.2903/j.efsa.2022.7014.

(5) Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1).

(6) EFSA PLH Panel (Pracovná skupina EFSA pre zdravie rastlín), 2022. Scientific Opinion on the commodity risk assessment of grafted plants of Malus domestica from Moldova. (Vedecké stanovisko k vyhodnoteniu rizika komodity, pokiaľ ide o vrúbľovance patriace k druhu Malus domestica z Moldavska.) Vestník EFSA (EFSA Journal) 2022;20(3):7021, 39 s https://doi.org/10.2903/j.efsa.2022.7201.

(7) Dohoda o uplatňovaní sanitárnych a fytosanitárnych opatrení (dohoda SPS) (prijatá 15. apríla 1994, v platnosti od 1. januára 1995; UNTS, zväzok 1867, s. 493) Svetová obchodná organizácia, https://www.wto.org/english/tratop_e/sps_e/spsagr_e.htm.